Author: Imre

Az Atya, Fiú, Szentlélek nevében! Ámen. Gárdony, Székesfehérvár, Sárosd, 2017. szept. 10.  
	               1. Móz 4:1-15.

Szeretettel köszöntöm a gyülekezetet a Szentháromság ünnepe utáni 13. vasárnapon Jézus szavával: Valahányszor megtettétek ezeket akárcsak eggyel is az én legkisebb testvéreim közül, velem tettétek meg. (Mt 25:40).
Élő Jézusunk van. A halálból feltámadt Krisztus. Ezért az övéi is elevenek. Nem mozdulatlanok, merevek, hanem élők, akik hitüket, kapott ajándékaikat megélik, használják sokak örömére.
Szeretettel köszöntöm a keresztelésre érkezett családot is Jézus szavával: Békesség néktek! Hallgassátok meg a gyermekek evangéliumát!
202 (Te, ki bűntelen szenvedtél), 626., 455 (Testvéreim javáért) 298 (Elénkbe jön a szeretet) 304 (Áldassék Isten)

Kegyelem nékünk és békesség Istentől, a mi Atyánktól, és az Úr Jézus Krisztustól! Ámen. 

Kedves Testvéreim!                   

Üzlet és család
1) Először hadd szóljak Kainról. Az elutasítottságáról. Mert ebben együtt tudunk vele gondolni. Hiszen mennyiszer éljük azt át, hogy könyörgünk valamiért, és nem kapjuk meg. Ez fáj. S amikor más eléri saját célját, akkor az bennünk haragot vált ki. Nem is az ellen, aki elutasított, hanem az ellen, akit nem utasítottak el. Nem Isten ellen, hanem Ábel ellen. 
Hogyan lehet elutasítottságunkat, megalázásunkat, háttérbe szorításunkat kezelni? Mert ez az egyik mód, ahogy Kan kezeli. Amikor elutasítanak, vissza kell vágni. Amikor nem kapok meg valamit, akkor én sem adom meg azt, amit kérnek. Amikor elutasítottnak, értéktelennek érzem magam, akkor elmegyek, elbújok, elrejtőzöm magam elől is – a munkába, az alkoholba, a szerető karjaiba. Primitív kezelése az elutasítottságnak. 
Az Úr azt mondja Kainnak: Ha jól cselekszel, emelt fővel járhatsz. Az érettebb kezeléshez szükséges az önvizsgálat: helyesen cselekedtem-e. S ha igen, akkor az a felfedezés, hogy elutasítottságom ellenére, megaláztatásom ellenére értékes ember vagyok, megőriz a haragtól, attól, hogy mások ellen forduljak. Nem attól leszek egész ember, értékes ember, hogy mások mint vélekednek rólam. Hogy mások hogyan viszonyulnak hozzám. Az egészségemet, értékemet az adja, hogy Isten teremtett engem. Luther a Keresztyén ember szabadságáról c. művében azt a tétel állítja elsőként: A keresztyén ember mindennek szabad ura, és nincs alávetve senkinek. Kainról most ennyit hadd mondjak.
2) Aztán Ábelre tekintsünk. Semmit nem tudunk róla. „Lehelet” - ezt jelenti héberül a neve. Egy lehelet, mert annyi is volt élete. Ha sumér olvasatot keresünk, akkor azt olvassuk ki belőle: Isten atya. Hogy Isten az atyám. Ab-Él. Valami egészen bizalmas kapcsolatot jelez a neve Isten és közte. Amíg Kain csak a legvégén válaszol Istennek – addig Ábelnek még kiontott vére is kiált Istenhez. Amíg Kain elutasítja Isten közeledését, vádolja Istent – addig Ábel vére megszólítja Istent. Kiált Istenhez. Amíg Kain – úgy tűnik – üzleti viszonynak látja az Istennel való kapcsolatot – addig Ábel számára Isten az Atya. 
Ábellal kapcsolatban nem hallgathatunk Jézusról. Mert őt is megölték. Az Ő vére is kiált Istenhez. Hogy Ábel vére mit kiáltott, azt nem tudom. De kiáltása nyomán Kaint elűzte az Úr, nem élhetett az Úr földjén, nem lehetett többé családjának tagja. 
Jézus vére is kiált. Jézus vére irgalomért kiált. Jézus vére által nem elűzetünk az Úr földjéről, hanem részesei leszünk országának. Jézus vére – a keresztség szentsége – belekapcsol minket Isten családjába. 
3) Végül az Úr – akinek áldozatot mutatnak be. Akit tehát szeretni igyekeznek. Vagy szeretni érdemes? Az Úr – aki elfogadja Ábel áldozatát, és nem tekint Kain áldozatára. Talán szeszélyes, kiszámíthatatlan Úr ő, akit meg kellene nyerni? Vagy a történet csak azért nem tesz különbséget a két áldozat között, mert az ember azt nézi, ami a szeme előtt van, ami az emberi szemnek látható – de Isten azt nézi, ami a szívben van? S talán az Úr már látta, hogy Kain áldozata üzlet? Meg akarja nyerni magának az Urat? 
Istenhez tartozni azonban nem üzlet. Nem üzletfelei vagyunk az Úrnak. Ahogy a szüleinkkel sem üzletelünk: „én ötöst szerzek, ti pedig megveszitek nekem azt. Én elmosogatok, kitakarítom szobámat, hogy elengedjetek a buliba. Ha nem engedtek el, nincs takarítás”. – ez nem család, ez üzlet. 
A paphoz beállított a szélhámos. Messziről érkezett, ellopták mindenét, haza kellene jutni, és ígéri, hogy csak kölcsön kell a pénz, mihelyst hazaér, mindjárt fizeti is vissza. Csak kölcsön az a néhány ezer forint… A pap azonban tapasztalt már. Tudja – feleli –, múltkor megállapodást kötöttem a bankkal, hogy ők nem keresztelnek, én pedig nem adok kölcsön. A templom nem bank. A család nem üzlet. 
A családban – Isten családjában más a rend, mint a világban. A világ üzlet, a család irgalom, a világ kétoldalú elkötelezettség, a család, a gyülekezet, Isten népe egyéni elkötelezettség. A világ azt tartja: addig vagyok hű, amíg te hű vagy. Addig adok, amíg te adsz. A család, az Isten népe pedig azt vallja: Nem azért szeretlek, mert szeretsz. Nem addig vagyok hű, amíg te hű vagy. Magamért szeretlek, és magamért vagyok hű. Ahogyan Isten is egyoldalúan kötelezte el magát értünk Jézusban. Ahogyan a samaritánus is feltétel nélkül ápolta a megvert embert. A mi gyülekezetünk sem állapított meg kötelező egyházfenntartói járulékot, és nem szabtunk a temetéseknek, esküvőknek díjat  - mert nem üzlet az egyház, hanem családi kör. Isten családjának köre, amelyben az irgalom és a bizalom vezet minket. A Keresztyén ember szabadságáról írt művében antitézisként azt írja Luther: A keresztyén ember mindenkinek szolgája, és mindenkinek alá van vetve. A szeretet ugyanis készséges szolgává teszi a keresztyén embert. 
„Hogy érettünk kínt vallottál, nem nyitottál azzal utat bűnöknek” - énekeltük Zathureczky Sámuel énekét. Mert a család bizalmi köre, Isten népének bizalmi köre még sérülékenyebb, még erősebben védi belső körét, mint a törvény. Már csak azért is, mert Isten népe, Isten családja is ebben a világban él. Az üzlet világával körbevéve. Az adok-kapok világával körbevéve. És tudjuk, hogy az irgalmassággal, a bizalom feltétlen megadásával idegenné válunk ebben a világban. De várjuk azt az országot, Isten eljövendő országát, amikor a bizalom és az irgalom lesz mindenek összetartója, amikor Jézust irgalmáért és bizalmáért minden száj és minden szív együtt dicséri. Ámen.